Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ για την ενίσχυση του διαλόγου μεταξύ του κλάδου και των οικείων κύκλων με αντικείμενο την κοινή αλιευτική πολιτική

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Ο αντίκτυπος και η συχνότητα των νομοθετικών πρωτοβουλιών της Κοινότητας στον τομέα της αλιείας χαρακτηρίζουν τη δύναμη και το βαθμό ενοποίησης της Κοινής Αλιευτικής Πολιτικής (ΚΑλΠ). Η δυναμική όμως αυτή πολιτική δεν μπορεί να αρκεστεί στις χαλαρές σχέσεις μεταξύ του κλάδου και της Επιτροπής. Αντίθετα, είναι αναγκαία η ενίσχυση των σχέσεων αυτών για να γεφυρωθεί η απόσταση από μια νομοθετική εξουσία που θεωρείται ότι επιβάλλει όλο και μεγαλύτερες πιέσεις σε ένα οικονομικό κλάδο που περνάει κρίση.

Κατά το υπόδειγμα των γεωργικών συμβουλευτικών επιτροπών, η Επιτροπή δημιούργησε το 1971 μια Συμβουλευτική Επιτροπή Αλιείας (ΣΕΑ). Ωστόσο διαπιστώθηκε ομολογουμένως ότι η λειτουργία της επιτροπής αυτής δεν ικανοποιούσε ούτε την Επιτροπή ούτε τον κλάδο.

Η διαπίστωση αυτή, που σε μεγάλο βαθμό επιβεβαιώθηκε με έρευνα στους επαγγελματικούς κύκλους, την οποία η Επιτροπή ανέθεσε σε ένα γραφείο μελετών το 1997, οδήγησε την Επιτροπή να ανασυγκροτήσει τη ΣΕΑ, ο ρόλος της οποίας στο πλαίσιο της ΚΑλΠ αξίζει να αναβαθμισθεί.

Ένας προβληματισμός των υπηρεσιών της Επιτροπής, με αντικείμενο τα αποτελέσματα αυτής της μελέτης, όπως και μια ανάλυση της εξέλιξης του κλάδου, απέφερε δύο μείζονες σκέψεις που από τη φύση τους μπορούν να προσανατολίσουν τη μεταρρύθμιση αυτή. Κατ’αρχήν, ότι οι συνομιλίες για την ΚΑλΠ είχαν ξεπεράσει τα απλά συμφέροντα της αλιευτικής βιομηχανίας και αφορούσαν τις ανησυχίες της κοινωνίας. Έπειτα, ότι η διάρθρωση και ο τρόπος λειτουργίας της επιτροπής δεν ανταποκρίνονταν επακριβώς στο γενικότερο αίτημα για έναν καλύτερο διάλογο μεταξύ της Επιτροπής και των οικείων κύκλων όσον αφορά τις διάφορες πτυχές μιας κοινής πολιτικής υψηλού βαθμού ενοποίησης που η διαχείρισή της γινόταν όλο και πιο περίπλοκη.

Μέχρι στιγμής, οι υπηρεσίες της Επιτροπής είχαν ήδη την ευκαιρία να υποβάλουν στους οικείους κύκλους ένα σχέδιο μεταρρύθμισης της ΣΕΑ της οποίας η διάρθρωση και η λειτουργία της ανασυντάσσονται ριζικά κατά τρόπον ώστε:

- να εμβαθύνει ο διάλογος με τον κλάδο αλιείας και υδατοκαλλιέργειας*

- να διευρυνθεί ο διάλογος με τις οικείες συνεταιριστικές οργανώσεις.

Στο τέλος των διαβουλεύσεων που πραγματοποιούνται αυτή τη στιγμή για το εν λόγω σχέδιο, η Επιτροπή αναμένεται να λάβει, πριν από τις 31 Ιουλίου 1999 οπότε λήγει η σημερινή θητεία της επιτροπής, απόφαση για τη δημιουργία της νέας ΣΕΑ.

Αλλά η μεταρρύθμιση της ΣΕΑ από μόνη της δεν αρκεί για να βελτιωθεί αισθητώς ο διάλογος με τον κλάδο, εάν η Επιτροπή δεν μεριμνήσει ταυτόχρονα για να βοηθήσει τις επαγγελματικές οργανώσεις, οι οποίες συγκροτούν την επιτροπή, να υλοποιήσουν όλες τις αποστολές τους (πρωτοβουλίες, εκπροσώπηση, συντονισμός, ενημέρωση) και να κατοχυρώσουν ότι οι ανταλλαγές μεταξύ της Επιτροπής και των οικείων μερών έχουν αντίκτυπο στη βάση.

Επομένως προτείνεται, παράλληλα με τη μεταρρύθμιση της ΣΕΑ, να ληφθούν μέτρα για την ενίσχυση των ευρωπαϊκών οργανώσεων του τομέα και να αναπτυχθεί δράση επικοινωνίας με όλους τους ενδιαφερομένους φορείς της ΚΑλΠ. Αυτό είναι το αντικείμενο της παρούσας πρότασης.

2. ΕΝΙΣΧΥΣΗ ΤΩΝ ΕΥΡΩΠΑΪΚΩΝ ΕΠΑΓΓΕΛΜΑΤΙΚΩΝ ΟΡΓΑΝΩΣΕΩΝ

Η πρώτη προϋπόθεση ενός αποδοτικού διαλόγου είναι να εντοπιστούν οι αντιπροσωπευτικές επαγγελματικές οργανώσεις των αλιευτικών και υδατοκαλλιεργητικών δραστηριοτήτων. Η Επιτροπή αναμένει από τις οργανώσεις αυτές να έχουν, ως προς τα θέματα κοινού ενδιαφέροντος, την ικανότητα να διεξάγουν κοινές αναλύσεις, και μάλιστα κάθε φορά που αυτό είναι αναγκαίο να υιοθετούν κοινές θέσεις.

Μολονότι οι ευρωπαϊκές επαγγελματικές οργανώσεις αποτελούν στους κόλπους της συμβουλευτικής επιτροπής των προτιμώμενο συνομιλητή της Επιτροπής, η πενιχρότητα των χρηματοδοτικών και ανθρώπινων μέσων τους τις καθιστούν ορισμένες φορές συνομιλητή ελάχιστα προετοιμασμένο, χωρίς τον υλικό εξοπλισμό και επομένως μετά δυσκολίας δυνάμενο να αξιοποιήσει την πείρα του κλάδου και να εξασφαλιστεί ο επιζητούμενος διάλογος. Εξάλλου, αν και η μείωση του αριθμού των εκπροσώπων των ανωτέρω οργανώσεων στους κόλπους της ΣΕΑ, όπως προβλέπεται από την τρέχουσα μεταρρύθμιση, δικαιολογείται απόλυτα από την αναζήτηση μιας μεγαλύτερης επαγγελματικής συνοχής για τα θέματα κοινοτικού ενδιαφέροντος, η μείωση αυτή ενέχει τον κίνδυνο να αποδυναμώσει τις οργανώσεις, στερώντας από τα μέλη τους ευκαιρίες και μέσα μεταξύ τους συναντήσεων.

Πρέπει επομένως να αναζητηθούν οι οδοί που επιτρέπουν την παγίωση των ευρωπαϊκών επαγγελματικών οργανώσεων. Προτείνεται να ενισχυθεί η ικανότητα των οργανώσεων να μετέχουν στο διάλογο ως εταίροι, με τέσσερα μέτρα:

- Να δοθεί προτεραιότητα στις ευρωπαϊκές οργανώσεις και ενώσεις: Οι απ’ευθείας επαφές μεταξύ της Επιτροπής και της συντεχνίας είναι αναγκαίες για την εύρυθμη λειτουργία της διοίκησης, αλλά η Επιτροπή οφείλει να φροντίσει να δοθεί προτεραιότητα στις οργανώσεις ευρωπαϊκού επιπέδου στις επαφές αυτές. Κατ’αυτόν τον τρόπο θα ενθαρρυνθούν οι εθνικές οργανώσεις να προσχωρήσουν στις ευρωπαϊκές οργανώσεις των οποίων η αντιπροσωπευτικότητα και τα μέσα θα ενισχυθούν τοιουτοτρόπως. Η σκέψη αυτή ισχύει επίσης και για τα συνεταιριστικά κινήματα.

Οι άμεσες επαφές μεταξύ της Επιτροπής και των οργανώσεων αυτών καθαυτών αναμένεται εξάλλου να περιοριστεί στη συζήτηση συγκεκριμένων θεμάτων που αφορούν τις ομάδες περιορισμένου ενδιαφέροντος. Κάθε θέμα γενικής πολιτικής θα παραπέμπεται στη ΣΕΑ όπου εξασφαλίζεται μία ευρεία εκπροσώπηση των επαγγελματικών οργανώσεων και των συνεταιριστικών ομάδων, και όπου είναι εγγυημένη η διαφάνεια του διαλόγου.

- Να εξασφαλιστεί η ελεύθερη πρόσβαση στις ευρωπαϊκές επαγγελματικές οργανώσεις: Η Επιτροπή πρέπει να φροντίσει να αναγνωρίσει μόνο τις ευρωπαϊκές οργανώσεις που δέχονται ελεύθερα την προσχώρηση των εθνικών οργανώσεων οι οποίες και αποτελούν τα κανονικά τους μέλη. Η υποψηφιότητα μιας εθνικής οργάνωσης που ζητεί να ενταχθεί σε μια ευρωπαϊκή οργάνωση δεν θα πρέπει να απορρίπτεται εάν ανταποκρίνεται στους γενικούς όρους προσχώρησης. Μια τέτοια περίπτωση απόρριψης θα δημιουργούσε σοβαρά προβλήματα αντιπροσωπευτικότητας της εν λόγω ευρωπαϊκής οργάνωσης.

- Να αποσαφηνιστούν η αποστολή και οι στόχοι των οργανώσεων: Η ενίσχυση των ευρωπαϊκών οργανώσεων θα γίνει επίσης με την αποσαφήνιση της αποστολής και των στόχων τους. Στις οργανώσεις αυτές γίνεται πολλές φορές σύγχυση των συμφερόντων των εργοδοτών και των εργαζομένων, των αλιέων και των εκτροφέων, των εισαγωγέων και των μεταποιητών, επειδή οι οργανώσεις που τις καλύπτουν δέχθηκαν όλους τους δηλωμένους υποψηφίους και σήμερα αντιμετωπίζουν εσωτερικές συγκρούσεις συμφερόντων που δεν τους επιτρέπουν να λάβουν μία κοινή θέση.

- Να χορηγηθεί χρηματοδοτική ενίσχυση για τη βελτίωση του ευρωπαϊκού συντονισμού: Τα χρηματοδοτικά μέσα των ευρωπαϊκών επαγγελματικών οργανώσεων είναι περιορισμένα σε σύγκριση με αυτά που διαθέτουν οι εθνικές οργανώσεις, ενώ το κόστος που συνδέεται με τις συναντήσεις στις Βρυξέλλες είναι πολύ υψηλό. Η κατάσταση αυτή μπορεί να αναχθεί στην επιλογή των αντιπροσώπων του τομέα να μη δίδουν προτεραιότητα στην ευρωπαϊκή εκπροσώπηση για να υπερασπιστούν έτσι τα γενικά συμφέροντά τους. Αυτή η επιχειρηματολογία φαίνεται πράγματι πολύ συχνά να κινείται σε εθνικό άξονα. Σ’αυτό προστίθεται ότι οι ευρωπαϊκές επαγγελματικές οργανώσεις δεν διαθέτουν για τη λειτουργία τους παρά μόνον εισφορές των μελών τους χωρίς καμία εθνική ενίσχυση. Πολλές επαγγελματικές οργανώσεις λαμβάνουν αντίθετα δημοσιονομική ενίσχυση από τα κράτη μέλη όταν ο δημόσιος χαρακτήρας των αποστολών τους είναι αναγνωρισμένος. Σε ευρωπαϊκό επίπεδο, ορισμένες συνεταιριστικές ομάδες που συνδέονται με την πολιτική του περιβάλλοντος, της συνεργασίας και της ανάπτυξης απολαύουν επίσης της χρηματοδοτικής ενίσχυσης της Κοινότητας.

Η Επιτροπή δεν μπορεί να αναλάβει το κόστος λειτουργίας των ευρωπαϊκών επαγγελματικών οργανώσεων, η ανεξαρτησία των οποίων πρέπει να διατηρηθεί, συμπεριλαμβανομένης της χρηματικής. Μια ενθάρρυνση στις συναλλαγές μεταξύ των επαγγελματιών όσον αφορά την Κοινή Αλιευτική Πολιτική είναι αντίθετα σκόπιμη στο πλαίσιο των οργανώσεών τους. Φαίνεται μάλιστα αναγκαίο να βοηθηθούν για να αντισταθμίσουν το αποτέλεσμα της μείωσης του αριθμού των εντολών τους στη ΣΕΑ, με ενίσχυση του συντονισμού μεταξύ των μελών τους. Η αποζημίωση αυτή μπορεί να αντιστοιχεί στην ανάληψη ορισμένων λειτουργικών δαπανών για θεραπεία των προβλημάτων, όπως τα έξοδα που συνδέονται με τις προπαρασκευαστικές συνεδριάσεις της ΣΕΑ.

Η ανάληψη αυτή των εξόδων που συνδέονται με τις προπαρασκευαστικές συνεδριάσεις της Συμβουλευτικής Επιτροπής Αλιείας απαιτεί νέους πόρους, πράγμα που αποτελεί αντικείμενο της παρούσας πρότασης κανονισμού. Χωρίς να έχει μόνιμο χαρακτήρα, το μέτρο αυτό θα μπορούσε να διατηρηθεί όσο οι επαγγελματικές οργανώσεις δεν έχουν βρει τα δικά τους μέσα που θα τους επιτρέψουν να ανεξαρτητοποιηθούν.

3. ΒΕΛΤΙΩΣΗ ΤΗΣ ΕΠΙΚΟΙΝΩΝΙΑΣ ΜΕ ΤΟΝ ΚΛΑΔΟ

Ένας αποδοτικός διάλογος με τους εκπροσώπους του αλιευτικού κλάδου και των λοιπών κύκλων εξαρτάται σε μεγάλο βαθμό από το επίπεδο γενικής πληροφόρησης που αφορά την κοινή αλιευτική πολιτική - τους στόχους της, τους τρόπους λειτουργίας της, τα προβλήματά της - μεταξύ των επαγγελματικών αυτών κύκλων. Προκειμένου η Επιτροπή να βελτιώσει την ποιότητα του διαλόγου, πρέπει να βελτιώσει επίσης και την ποιότητα της επικοινωνίας της.

Για να επιτύχει τα ανωτέρω, πρέπει να λάβει υπόψη τόσο τα ιδιάζοντα χαρακτηριστικά του αλιευτικού τομέα, το πλαίσιο μέσα στο οποίο λειτουργεί και εξελίσσεται, καθώς και την αντίστοιχη κοινή γνώμη. Πρέπει ιδιαίτερα να λάβει υπόψη της τα εξής στοιχεία:

* Για να αντιμετωπισθούν οι προκλήσεις που τίθενται σ’αυτόν, ο κλάδος πρέπει να είναι σε θέση να γνωρίζει και να κατανοεί καλώς τους κοινοτικούς κανόνες που εφαρμόζονται στον αλιευτικό τομέα, καθώς και τις προτάσεις που ετοιμάζει η Κοινότητα, συμπεριλαμβανομένων των επιστημονικών αποτελεσμάτων στα οποία βασίζεται. Η ΚΑλΠ έχει πράγματι άμεσες συνέπειες στην καθημερινή δραστηριότητα όλου του κυκλώματος.

* Η μεταλλαγή του τομέα δεν θα γίνει χωρίς δυσκολίες, κυρίως σε οικονομικό και κοινωνικό επίπεδο. Οι δυσκολίες αυτές πλήττουν ιδιαίτερα τις περιοχές και τις ζώνες που εξαρτώνται από την αλιεία. Η ΚΑλΠ παρουσιάζεται από τους ιθύνοντες επηρεασμού της κοινής γνώμης και τα μέσα μαζικής ενημέρωσης ως κύριος υπεύθυνος αυτών των δυσχερειών* οι πληροφορίες που διαδίδονται μεταξύ των οικείων κύκλων συχνά επομένως επηρεάζονται από αρνητικά προηγούμενα.

* Ο αλιευτικός κλάδος πρέπει στο εξής να συμβιβάζεται με μια κοινή γνώμη όλο και πλέον ευαίσθητη σε θέματα προστασίας του περιβάλλοντος. Η αλιεία γίνεται συχνά αντικείμενο εκστρατειών ευαισθητοποίησης κατά τις οποίες ορισμένες δραστηριοτήτες του τομέα αυτού θεωρούνται ότι έχουν συνέπειες για το περιβάλλον (π.χ.: χρησιμοποίηση ειδικών αλιευτικών εργαλείων και τεχνικών, η υπερεκμετάλλευση των πόρων, η ρύπανση που δημιουργείται από εγκαταστάσεις υδατοκαλλιέργειας).

* Οι δραστηριότητες αλιείας και υδατοκαλλιέργειας ακριβώς ως εκ της φύσεώς των αναπτύσσονται σε απομακρυσμένες και διασκορπισμένες γεωγραφικές περιοχές, εν γένει μακρυά από τα κέντρα όπου οι πληροφορίες είναι πλέον προσπελάσιμες. Η πληροφορία δεν είναι επομένως εύκολα διαθέσιμη και δεν φθάνει άνετα στους ενδιαφερομένους κύκλους στους τόπους δραστηριότητάς τους.

* Τα θέματα που αφορούν την αλιεία και την υδατοκαλλιέργεια είναι ως εκ της τεχνικής και ειδικής φύσεώς των πολύ περίπλοκα και δύσκολα να προσεγγιστούν. Η επικοινωνία για το θέμα αυτό πρέπει επομένως να περάσει από μια διαδικασία απλοποίησης και επεξήγησης, που είναι απαραίτητες. Αυτό ισχύει περισσότερο για τις προτάσεις τεχνικού χαρακτήρα των ανωτέρω θεμάτων.

Συνεκτιμώντας τα ανωτέρω στοιχεία, η Επιτροπή οφείλει να είναι σε θέση να εφαρμόσει μέτρα και να δημιουργήσει τα μέσα που θα επιτρέψουν στον κλάδο και στους λοιπούς οικείους κύκλους να έχουν πρόσβαση ταυτόχρονα στις βασικές πληροφορίες και τα ειδικά δεδομένα για την ΚΑλΠ. Οι πληροφορίες αυτές πρέπει να αφορούν ιδιαίτερα τις νομοθετικές προτάσεις που βρίσκονται στο στάδιο της προετοιμασίας, τις επιστημονικές και τεχνικές βάσεις τους και τις συζητήσεις που θα μπορούσαν να προκαλέσουν τα κοινοτικά μέτρα σ’αυτό τον τομέα. Οι επαγγελματίες του κλάδου και οι οικείοι κύκλοι θα μπορούν έτσι να διαθέτουν τα στοιχεία που θα τους επιτρέπουν να συμμετέχουν στις συζητήσεις αυτές και να εκφράζουν την άποψή τους γνωρίζοντας το θέμα.

Τέλος, η Επιτροπή πρέπει επίσης να είναι σε θέση να αποδείξει ότι ενεργεί με πλήρη διαφάνεια στο πλαίσιο του διαλόγου με τους εκπροσώπους όλου του κλάδου και των οικείων κύκλων στο πλαίσιο της ΣΕΑ.

Λόγω πενιχρότητας των μέσων που διαθέτουν οι οργανώσεις που την συγκροτούν, τα μέλη της επιτροπής αυτής δεν έχουν τα μέσα για να διαδώσουν τις πληροφορίες στους οικείους κύκλους ούτε και στο ενδιαφερόμενο κοινό. Η μείωση του αριθμού των εντολών των επαγγελματιών του κλάδου στους κόλπους της επιτροπής δεν πρέπει να αντανακλασθεί σε νέα αποδυνάμωση της επικοινωνίας με τη βάση, ούτε και της διαφάνειας. Τα δύο αυτά στοιχεία αποτελούν πράγματι απαραίτητο όρο για την αποτελεσματικότητα του διαλόγου.

Ήδη από πέρυσι, η Επιτροπή άρχισε να εφαρμόζει μέτρα και να χρησιμοποιεί εργαλεία που αποβλέπουν στην εξασφάλιση της καλύτερης πληροφόρησης της συντεχνίας. Ωστόσο, είναι ανάγκη να επικεντρώσει περισσότερο τις δραστηριότητες που θα αναπτύξει και τα μέσα που θα χρησιμοποιήσει, για να μπορέσει να ανταποκριθεί καλύτερα στις ανάγκες του κλάδου και των οικείων κύκλων. Εξάλλου είναι αναγκαίο να υπάρχει μια μεγαλύτερη αλληλεπίδραση στον τομέα της επικοινωνίας μεταξύ της Επιτροπής και των ενδιαφερομένων επαγγελματικών κύκλων, καθώς και μεταξύ των διαφόρων αυτών κύκλων, ιδίως του επιστημονικού κόσμου και των επαγγελματιών του τομέα.

Η δράση της Επιτροπής θα αναπτυχθεί επομένως γύρω από δύο άξονες:

- Την αποκατάσταση συνεχών επαφών με τα υφιστάμενα επαγγελματικά και συνεταιριστικά δίκτυα, που θα επιτρέψει την καλύτερη επικοινωνία με και μεταξύ των δικτύων αυτών, καθώς και την παραγωγή και τη διάθεση εγγράφων προσαρμοσμένων στα ενδιαφέροντα και στις ειδικές ανάγκες των διαφόρων ενδιαφερομένων ομάδων, τόσο από πλευράς περιεχομένου τους, όσο και μορφής τους (έγγραφα, οπτικοακουστικά και ηλεκτρονικά μέσα)*

- Την επικοινωνία με το σύνολο των οικείων κύκλων και την εφαρμογή μέσων που επιτρέπουν την ευρύτατη πρόσβαση στα δεδομένα και τα στοιχεία επεξήγησης των προτάσεων της Επιτροπής. Πρέπει να αναπτυχθεί μια εξειδικευμένη τοποθεσία της Επιτροπής στο Internet και μία κατά διαστήματα επεξηγηματική δημοσίευση, με θέματα που ανταποκρίνονται στα διάφορα συμφέροντα του κλάδου και των οικείων κύκλων.

Ο αναγκαίος προϋπολογισμός για την εφαρμογή αυτών των μέτρων θα προέρχεται κατά ένα μέρος από τα διαρθρωτικά ταμεία εφόσον εμπίπτουν στο πεδίο αποστολής των ταμείων. Ένα σοβαρό ωστόσο μέρος δεν ανήκει στα ταμεία και δικαιολογεί επομένως έναν ίδιο προϋπολογισμό (διάλογος και επεξηγήσεις για τις πτυχές της ΚΑλΠ που δεν συνδέονται με τις ενέργειες των διαρθρωτικών ταμείων).

Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ για την ενίσχυση του διαλόγου μεταξύ του κλάδου και των οικείων κύκλων με αντικείμενο την κοινή αλιευτική πολιτική

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

(1) ότι προκειμένου οι εκπρόσωποι του τομέα των προϊόντων αλιείας και υδατοκαλλιέργειας, καθώς και οι λοιποί οικείοι κύκλοι, να συμπράξουν καλύτερα στη σύλληψη, στη χάραξη και στην εφαρμογή της Κοινής Αλιευτικής Πολιτικής (ΚΑλΠ), είναι ανάγκη να ενισχυθεί ο διάλογος με τους ανωτέρω κύκλους και να καταστεί διαφανέστερο το σύνολο της διαδικασίας λήψης αποφάσεων, κυρίως στην προπαρασκευαστική του φάση*

(2) ότι με γνώμονα τις αποστολές της Συμβουλευτικής Επιτροπής Αλιείας (ΣΕΑ), η οποία δημιουργήθηκε με την απόφαση της Επιτροπής (ΕΚ) αριθ. ... της ... Ιουλίου 1999, οι εν λόγω στόχοι διαλόγου και διαφάνειας μπορούν να διευκολυνθούν με νέα μέτρα που αποβλέπουν αφενός στην καλύτερη διοργάνωση των συνεδριάσεων της ΣΕΑ και αφετέρου στη γνωστοποίηση, στους οικείους κύκλους, πληροφοριών σχετικά με τις προκλήσεις και τα αποτελέσματα που έχουν επιτευχθεί*

(3) ότι, για το σκοπό αυτό, πρέπει να βοηθηθούν οι ευρωπαϊκές επαγγελματικές οργανώσεις στην προετοιμασία των συνεδριάσεων της ΣΕΑ με στόχο να διευκολυνθούν οι συνολικές αναλύσεις των στόχων της ΚΑλΠ και του αντίκτυπου των μέτρων που εφαρμόζονται βάσει αυτής, να εθαρρυνθούν οι πρωτοβουλίες που επιχειρεί ο κλάδος και να επιζητούνται, στο μέτρο του δυνατού, κοινές θέσεις για τα σχέδια προτάσεων της Επιτροπής*

(4) ότι είναι εξάλλου σκόπιμο, προκειμένου να βελτιωθούν οι προϋποθέσεις υπό τις οποίες λαμβάνονται οι αποφάσεις, να ενημερώνεται πολύ νωρίς ο τομέας για τις προβλεπόμενες πρωτοβουλίες και να επεξηγούνται οι στόχοι και οι λεπτομέρειες των διαφόρων μέτρων της ΚΑλΠ σε όλους τους οικείους κύκλους*

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Εντός των ορίων των πιστώσεων που αποφασίζονται ετησίως από την αρμόδια για τον προϋπολογισμό αρχή, και υπό τους όρους που προβλέπονται στο παράρτημα, η Επιτροπή

- συμβάλλει, έως ποσοστό 100%, στα έξοδα που αφορούν τις συνεδριάσεις που διοργανώνονται από τις ευρωπαϊκές επαγγελματικές οργανώσεις, όταν αποβλέπουν στην προετοιμασία των συνεδριάσεων της Συμβουλευτικής Επιτροπής Αλιείας*

- εξασφαλίζει, με χρηματοδότηση ύψους 100%, την επεξήγηση των στόχων και μέτρων που αφορούν την Κοινή Αλιευτική Πολιτική και ιδιαίτερα τις προτάσεις της Επιτροπής, και διανέμει τις σχετικές πληροφορίες στον τομέα της αλιείας και στους οικείους επαγγελματικούς κύκλος.

Άρθρο 2

Μπορούν επίσης να χρηματοδοτούνται συνεδριάσεις εμπειρογνωμόνων που διοργανώνονται από την Επιτροπή για να στηριχθούν τα μέτρα που αναφέρονται στην περίπτωση 2 του άρθρου 1 .

Άρθρο 3

Η Επιτροπή μπορεί να προβεί σε όλες τις επαληθεύσεις τις οποίες κρίνει αναγκαίες, για να εξασφαλίσει την τήρηση των όρων και την εκπλήρωση των καθηκόντων που ανατίθενται με τον παρόντα κανονισμό στις ευρωπαϊκές επαγγελματικές οργανώσεις, οι οποίες επικουρούν τους εκπροσώπους που ορίζονται για το σκοπό αυτό από την Επιτροπή.

Άρθρο 4

Ο παρών κανονισμός αρχίζει να ισχύει την έβδομη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Έξοδα διοργάνωσης, από τις ευρωπαϊκές επαγγελματικές οργανώσεις, των συνεδριάσεων προετοιμασίας των συνεδριάσεων της Συμβουλευτικής Επιτροπής Αλιείας (ΣΕΑ)

Είναι επιλέξιμα τα έξοδα κίνησης και διαμονής των μελών των ευρωπαϊκών επαγγελματικών οργανώσεων που είναι υποχρεωμένα να μετακινηθούν για τις συνεδριάσεις της ΣΕΑ.

Δεν είναι επιλέξιμα τα έξοδα που αφορούν τις συνεδριάσεις των ευρωπαϊκών επαγγελματικών οργανώσεων που δεν συνδέονται με τις ανωτέρω εργασίες, ούτε τα έξοδα που δεν αναφέρονται στην παράγραφο 1.

Κάθε έτος, και σε συνάρτηση με τους διαθέσιμους χρηματοδοτικούς πόρους και κατ’αναλογία των δικαιούχων στους κόλπους της ολομέλειας της ΣΕΑ, χορηγείται, με ετήσια σύμβαση χρηματοδότησης συναπτόμενη με την Επιτροπή, δικαίωμα επιλογής για κάθε επαγγελματική οργάνωση που αποτελεί μέλος της ολομέλειας της ΣΕΑ.

Το δικαίωμα αυτό, καθώς και το μέσο κόστος μετακίνησης ενός υπευθύνου (περίπου 750 ευρώ το 1998), καθορίζουν τον αριθμό των μετακινήσεων που κάθε οργάνωση μπορεί να αναλάβει για να εξασφαλίσει την προετοιμασία των συνεδριάσεων, αφαιρώντας ποσοστό 20% κατ’ανώτατο όριο από το ποσό του δικαιώματος επιλογής που θα κατακρατείται κατ’αποκοπή από κάθε οργάνωση υπό τύπο αντιστάθμισης των επιμελητειακών και διοικητικων της δαπανών που συνδέονται απόλυτα με τη διοργάνωση των προπαρασκευαστικών αυτών συνεδριάσεων.

Επικοινωνία με το σύνολο των οικείων επαγγελματικών κύκλων

Περιλαμβάνει τα εξής μέτρα, με πρωτοβουλία της Επιτροπής:

- την παραγωγή και τη διάδοση των εγγράφων που είναι προσαρμοσμένα στις ειδικές ανάγκες των διαφόρων οικείων κύκλων (έγγραφα, οπτικοακουστικά και ηλεκτρονικά μέσα) κυρίως με βάση τις έρευνες που πραγματοποιούνται στους εν λόγω κύκλους*

- την πρόβλεψη μιας ευρύτατης πρόσβασης στα δεδομένα και στοιχεία επεξήγησης που αφορούν ιδίως τις προτάσεις της Επιτροπής, με την ανάπτυξη τοποθεσίας στο Internet και την παραγωγή μιας κατά διαστήματα δημοσίευσης, καθώς και ενημερωτικών/εκπαιδευτικών σεμιναρίων για τους φορείς επηρεασμού της κοινής γνώμης.

Τα ανωτέρω μέτρα θα εφαρμοσθούν από εξωτερικούς συμβαλλόμενους επιλεγόμενους με διαγωνισμό.

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΕΝΕΡΓΕΙΑΣ

Λοιπές ενέργειες στήριξης της ΚΑλΠ (Ενέργεια Β: ενδυνάμωση του διαλόγου με τον κλάδο και με τους κύκλους που αφορά η ΚΑλΠ).

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

B2-903 (ονοματολογία ΠΠ 2000)

3. ΝΟΜΙΚΗ ΒΑΣΗ

Πρόταση κανονισμού του Συμβουλίου σχετικά με την ενδυνάμωση του διαλόγου με τον κλάδο και με τους κύκλους που αφορά η Κοινή Αλιευτική Πολιτική (COM της ...)

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ

4.1 Γενικός στόχος της ενέργειας

Οι σχέσεις μεταξύ της Επιτροπής και του τομέα της αλιείας, ιδίως στο πλαίσιο της Συμβουλευτικής Επιτροπής Αλιείας, δεν ικανοποιούν πλέον ούτε την Επιτροπή ούτε τον κλάδο. Η διαπίστωση αυτή ωθεί την Επιτροπή να εξετάσει την ανασυγκρότηση της επιτροπής αυτής, ο ρόλος της οποίας στην ΚΑλΠ πρέπει να αναβαθμιστεί.

Η ανωτέρω ανασυγκρότηση στοχεύει στο να διαμορφώσει τις συνθήκες ενός υπεύθυνου, έμπειρου και διαφανούς διαλόγου με το σύνολο των παραγόντων που αφορά η ΣΕΑ, μέσω:

- της εμβάθυνσης του διαλόγου με τον κλάδο αλιείας και υδατοκαλλιέργειας*

- της διεύρυνσης του διαλόγου προς τους συνδέσμους που σχετίζονται με το περιβάλλον και την ανάπτυξη.

Οι ανταλλαγές αυτές αποσκοπούν, με τη βοήθεια της συντεχνίας, στον καλύτερο προσανατολισμό, χάραξη και εφαρμογή της Κοινής Αλιευτικής Πολιτικής. Η πολιτική αυτή πράγματι παρουσιάζει υψηλό βαθμό ενοποίησης, ενώ παράλληλα έχει εφαρμογή σε τελείως διαφοροποιημένες και γεωγραφικώς κατεσπαρμένες αλιευτικές δραστηριότητες, οι οποίες με τη διεύρυνση της Κοινότητας θα χαρακτηρίζονται από όλο και πολυπλοκότερη διαχείριση.

Η ανάπτυξη ενός ευρωπαϊκού διαλόγου στο πλαίσιο της συμβουλευτικής επιτροπής αλιείας (ΣΕΑ) επιβάλλει να μειωθεί ο αριθμός των εδρών που καταλαμβάνει εκάστη ευρωπαϊκή οργάνωση, ώστε να αποφευχθεί η διατύπωση εθνικών θέσεων. Η μείωση όμως αυτή ενέχει τον κίνδυνο να αποδυναμώσει τους οργανισμούς, με το να μην τους επιτρέπει πλέον να συναθροίζονται. Προτείνεται επομένως να δοθεί βοήθεια στους ευρωπαϊκούς οργανισμούς, επιτρέποντάς τους να συναθροίζονται για την προετοιμασία των συνεδριάσεων της επιτροπής.

Από μόνη της όμως η ανασυγκρότηση της ΣΕΑ θα ήταν ανεπαρκής για να εξασφαλίσει αισθητή βελτίωση του διαλόγου με τον κλάδο, εφόσον η Επιτροπή δεν μεριμνήσει συγχρόνως να διασφαλίσει ότι οι επαγγελματικές οργανώσεις που συνθέτουν την επιτροπή έχουν το αναγκαίο βάρος για να ανταποκριθούν στο σύνολο των αποστολών τους (εισήγηση, εκπροσώπηση, συντονισμός, πληροφόρηση) και να αντανακλώνται επιτυχώς προς τη βάση οι συνομιλίες μεταξύ της Επιτροπής και των οικείων μερών.

Προτείνεται επομένως, ταυτοχρόνως προς την ανασυγκρότηση της ΣΕΑ και τη θέσπιση μέτρων με σκοπό την ενίσχυση των ευρωπαϊκών οργανώσεων του κλάδου, να αναπτυχθούν ενέργειες επικοινωνίας.

4.2 Προβλεπόμενες ενέργειες

Στο σχέδιο δράσης για την ενδυνάμωση του διαλόγου με τον κλάδο και τους κύκλους της Κοινής Αλιευτικής Πολιτικής περιλαμβάνονται, αναπτύσσοντας ορισμένες από αυτές, οι συνεδριάσεις, ανταλλαγές και εκδηλώσεις που έχει διαπιστωθεί ότι έχουν σχέση με το διάλογο, και αναπτύσσονται ενέργειες επικοινωνίας. Το σύνολο των ενεργειών συντρέχει τους καθορισμένους στόχους.

Η χρηματοδότηση του σχεδίου δράσης περιλαμβάνει επομένως με τη σειρά της τους διαθέσιμους χρηματικούς πόρους που καλύπτουν σήμερα αυτές τις συνεδριάσεις, ανταλλαγές, εκδηλώσεις και ενέργειες επικοινωνίας. Στα σημεία που δικαιολογούνται από το σχέδιο, ζητούνται συμπληρωματικά μέσα. Έχει σημασία να τηρηθεί για το τρισκελές αυτό σχέδιο δράσης μια συνολική συνέπεια, επειδή έκαστο των ανωτέρω σκελών συμβάλλει στην ενίσχυση των δύο άλλων. Στο μέτρο που γίνεται, έκαστο των σκελών αυτών θα μπορούσε να εξαρτάται από διαφορετικές νομικές βάσεις ή/και κονδύλια του προϋπολογισμού.

Σκέλος 1: Ανασυγκρότηση της συμβουλευτικής επιτροπής αλιείας (ΣΕΑ)

Η πρωτοβουλία αυτή αποτελεί αντικείμενο χωριστής απόφασης της Επιτροπής.

Σκέλος 2: Χορήγήση χρηματικής στήριξης για τη βελτίωση του συντονισμού της συντεχνίας (μέρος Β του προϋπολογισμού)

Τα χρηματικά μέσα των ευρωπαϊκών επαγγελματικών οργανώσεων είναι πενιχρά σε σύγκριση με εκείνα που διαθέτουν οι εθνικές οργανώσεις, ενώ οι δαπάνες που συνδέονται με τις συναντήσεις στις Βρυξέλλες είναι ιδιαίτερα υψηλές. Η κατάσταση αυτή ανταποκρίνεται στην κατά συγκερασμό συμφωνία των εθνικών οργανισμών να μην δώσουν προβάδισμα στο ευρωπαϊκό επίπεδο εκπροσώπησης έναντι ενός άξονα υπεράσπισης που πολύ συχνά υπαγορεύεται από εθνικά συμφέροντα, και προέρχεται από το γεγονός ότι οι ευρωπαϊκές οργανώσεις δεν διαθέτουν άλλο πόρο παρά τις συνδρομές των μελών τους, χωρίς καμιά άλλη δημόσια βοήθεια.

Είναι επομένως ευκταίο να μπορέσει η Κοινότητα να βοηθήσει τις επαγγελματικές οργανώσεις να ενισχύσουν τους δεσμούς τους στο επίπεδο του συντονισμού, και να αντισταθμίσει τις επενέργειες της μείωσης του αριθμού των εντολών, με την κάλυψη ορισμένων οργανωτικών δαπανών. Οι ενισχύσεις αυτές θα καλύψουν κυρίως την οργάνωση συσκέψεων προπαρασκευής των συνεδριάσεων της ΣΕΑ.

Με τις διατάξεις του κανονισμού (ΕΚ) αριθ. 3699/93 (ΧΜΠΑ) προβλέπεται ότι τα κράτη μέλη μπορούν να λάβουν μέτρα, τα οποία υλοποιούν οι επαγγελματικοί κύκλοι, υπό τον όρο ότι συντείνουν στην υλοποίηση των στόχων της ΚΑλΠ. Προβλέπεται ότι τα μέτρα αυτά θα διατηρηθούν στον κανονισμό που θα αντικαταστήσει τον κανονισμό (ΕΚ) αριθ. 3699/93 (βλέπε άρθρο 16 της πρότασης COM(1008) 728 τελικό), η ενεργοποίηση του οποίου εξαρτάται από τη βούληση και μόνο των κρατών μελών. Ένα ποσοστό των χρηματικών πόρων που αντιστοιχούν στα ανωτέρω μέτρα μπορεί να χρησιμοποιηθεί από την Επιτροπή. Το ποσοστό αυτό, που φθάνει έως το 0,7%, θα μπορούσε εν μέρει και με εισήγηση της Επιτροπής να ωφελήσει τις ευρωπαϊκές οργανώσεις.. Πρέπει πάντως να υπενθυμιστεί ότι το ανώτατο αυτό ποσοστό του 0,7% των πόρων του ΧΜΠΑ θα διατεθεί αποκλειστικώς στη χρηματοδότηση μέτρων που έχουν σχέση με τα προγράμματα των ταμείων.

Ως προς τούτο, ενώ οι διαπεριφερειακές συνεδριάσεις (δικτύωση) εξαρτώνται βεβαίως από καινοτόμες ενέργειες στο πλαίσιο των διαρθρωτικών ταμείων της κατηγορίας 2, οι συσκέψεις προπαρασκευής των συνεδριάσεων της ΣΕΑ δεν εξαρτώνται από την κατηγορία 2. Για τις τελευταίες αυτές ζητούνται πόροι της κατηγορίας 3.

Ο αναγκαίος ετήσιος προϋπολογισμός για τη χρηματοδότηση των συσκέψεων προπαρασκευής των συνεδριάσεων της ΣΕΑ ανέρχεται σε περίπου 400 000 ευρώ.

Σκέλος 3: Βελτίωση της επικοινωνίας με τον κλάδο (μέρος Β του προϋπολογισμού

Ο αναγκαίος προϋπολογισμός για την εφαρμογή των ενεργειών επεξήγησης και τεκμηρίωσης της ΚΑλΠ με προορισμό τον κλάδο και τους οικείους κύκλους, μπορεί να εκτιμηθεί σε περίπου 1 εκατομμύριο ευρώ ανά έτος (βλέπε σημείο 7.1 για τον υπολογισμό).

4.3 Χρονική διάρκεια της ενέργειας και προβλεπόμενες ρυθμίσεις για την ανανέωση ή την παράτασή της

Για τις συσκέψεις προπαρασκευής των συνεδριάσεων της ΣΕΑ, το μέτρο αυτό θα πρέπει να παρέχεται, χωρίς να έχει μόνιμο χαρακτήρα, εφόσον οι επαγγελματικές οργανώσεις δεν έχουνε εξεύρει ίδια μέσα που να τους επιτρέπουν να το εξασφαλίζουν. Μετά από 4 έως 5 έτη, η Επιτροπή θα διενεργήσει αξιολόγηση του μέτρου και θα αναλύσει την ανάγκη είτε διατήρησης μιας μερικής ενίσχυσης είτε κατάργησής του.

Για τη βελτίωση της επικοινωνίας με τον κλάδο, η διάρκεια είναι αόριστη.

5. ΚΑΤΑΤΑΞΗ ΤΩΝ ΔΑΠΑΝΩΝ/ΕΣΟΔΩΝ

5.1 Μη Υποχρεωτικές Δαπάνες (ΜΥΔ)

5.2 Διαχωριζόμενες Πιστώσεις (ΔΠ)

5.3 Είδος των εσόδων: ουδέν

6. ΕΙΔΟΣ ΤΩΝ ΔΑΠΑΝΩΝ/ΕΣΟΔΩΝ

- σκέλος 2: επιδότηση κατά 100% για τις συσκέψεις προπαρασκευής των συνεδριάσεων της ΣΕΑ, οι οποίες οργανώνονται από τις επαγγελματικές οργανώσεις αλιείας

- σκέλος 3: χρηματοδότηση κατά 100% για τις ενέργειες επικοινωνίας με πρωτοβουλία της Επιτροπής.

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7.1 Τρόπος υπολογισμού του συνολικού κόστους της ενέργειας (σχέση μεταξύ του κόστους ανά μονάδα και του συνολικού κόστους)

Σκέλος 2: Χορήγηση χρηματικής στήριξης για τη βελτίωση του συντονισμού στη συντεχνία (μέρος Β του προϋπολογισμού)

Ο ετήσιος υπολογισμός που είναι αναγκαίος για τη χρηματοδότηση συσκέψεων προπαρασκευής των συνεδριάσεων της ΣΕΑ ανέρχεται σε περίπου 400 000 ευρώ.

Το μέτρο αυτό θα πρέπει να παρέχεται, χωρίς να έχει μόνιμο χαρακτήρα, εφόσον οι επαγγελματικές οργανώσεις δεν έχουνε εξεύρει ίδια μέσα που να τους επιτρέπουν να το εξασφαλίζουν. Εκάστη ευρωπαϊκή επαγγελματική οργάνωση θα λάβει τμηματικώς το μερίδιο που της αναλογεί, με προκαταβολή ποσοστού 30% το Φεβρουάριο, 40% τον Ιούνιο και καταβολή του υπολοίπου με την κατάθεση ετήσιου ανακεφαλαιωτικού πίνακα που δείχνει την αποζημίωση των εξόδων ανά αντίστοιχο άτομο και συνεδρίαση, όπου διευκρινίζονται η ημερήσια διάταξη και το ωράριο. Οι οργανώσεις αποζημιώνουν τις δαπάνες μετακίνησης και διαμονής, κατά το υπόδειγμα των αποζημιώσεων που καταβάλλει η Επιτροπή για τις μετακινήσεις των μελών της ΣΕΑ. Τα μέλη που συμμετέχουν και στις προπαρασκευαστικές συσκέψεις και στις συνεδριάσεις της ΣΕΑ δεν καλύπτονται από την οργάνωση, αλλά λαμβάνουν διπλή κατ’αποκοπή ημερήσια αποζημίωση για τη συμμετοχή τους στη συνεδρίαση της ΣΕΑ.

Σκέλος 3: Βελτίωση της επικοινωνίας με τον κλάδο (μέρος Β του προϋπολογισμού)

Ο αναγκαίος προϋπολογισμός για την εφαρμογή ενεργειών επεξήγησης και τεκμηρίωσης της ΚΑλΠ, με προορισμό τον κλάδο και τους οικείους κύκλους, εκτιμάται σε περίπου 1 εκατομμύρια ευρώ ανά έτος. Εκτός από την ιδιαίτερη περίπτωση όπου οι ενέργειες επικοινωνίας εφαρμόζονται στα διαρθρωτικά μέτρα, οπότε και θα χρηματοδοτηθούν έως και 300 000 EUR από την κατηγορία 2 (ΧΜΠΑ (0,3%)), οι υπόλοιπες ενέργειες επικοινωνίας εξαρτώνται από την κατηγορία 3. Ο τελευταίος αυτός προϋπολογισμός αναμένεται να περιλάβει τις αναγκαίες πιστώσεις για:

- την παραγωγή και διανομή, σε ένδεκα γλώσσες, δημοσίευσης ανά τακτά διαστήματα, με αντικείμενο όλες τις πτυχές της Κοινής Αλιευτικής Πολιτικής (200 000 ευρώ), ένα σκέλος για την παραγωγή υλικού εστιασμένης επεξήγησης, επίσης και στις ένδεκα γλώσσες, υπό μορφή εντύπου (100 000 ευρώ), οπτικοακουστικού προγράμματος (75 000 ευρώ) και ηλεκτρονικού μέσου (200 000 ευρώ), συμπεριλαμβανομένης της μόνιμης ενημέρωσης της τοποθεσίας στο Internet

- σεμινάρια πληροφόρησης/εκπαίδευσης, ιδίως για τους φορείς διαμόρφωσης της κοινής γνώμης (50 000 ευρώ)*

- την πραγματοποίηση δημοσκοπήσεων σε στοχευόμενο κοινό, στο οποίο μεταδίδεται η πληροφορία για να υπάρξει καλύτερη ανταπόκριση σε όσα το κοινό αυτό ζητά (45 000 ευρώ).

Εξάλλου, ο προϋπολογισμός αυτός αναμένεται να περιλάβει την κάλυψη των δαπανών στήριξης υπό μορφή συσκέψεων εμπειρογνωμόνων σχετικά με την πληροφόρηση που προορίζεται για τα σχολεία κατάρτισης στα επαγγέλματα του κλάδου, τις οργανώσεις γυναικών των αλιέων, κλπ. (30 000 ευρώ).

Πιστώσεις αναλήψεως υποχρεώσεων σε εκατ. ευρώ, τιμές στρογγυλευμένες στο 3ο δεκαδικό ψηφίο

>ΘΕΣΗ ΠIΝΑΚΑ>

7.2 Κατανομή ανά στοιχείο της ενέργειας

ΠΑΥ σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

7.3 Δαπάνες λειτουργίας για μελέτες, αμοιβές εμπειρογνωμόνων, κλπ., που περιλαμβάνονται στο μέρος Β του προϋπολογισμού

ΠΑΥ σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

7.4 Χρονοδιάγραμμα των πιστώσεων ανάληψης υποχρεώσεων/πιστώσεων πληρωμών

ΠΑΥ σε εκατ. ευρώ

>ΘΕΣΗ ΠIΝΑΚΑ>

8. ΠΡΟΒΛΕΠΟΜΕΝΑ ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

- Προτεινόμενα ειδικά μέτρα ελέγχου

* σύστημα παρακολούθησης

- Οι οργανώσεις διατηρούν στη διάθεση της Επιτροπής, ανά πάσα στιγμή και επί τριετές διάστημα, τα δικαιολογητικά στοιχεία για τις αποζημιώσεις εξόδων, συμπεριλαμβανομένων των καρτών επιβίβασης στα αεροσκάφη.

- Τριμηνιαίες εκθέσεις τις οποίες συντάσσουν οι ανάδοχοι που είναι επιφορτισμένοι με την υλοποίηση ενεργειών επικοινωνίας.

* λεπτομέρειες και συχνότητα της προβλεπόμενης αξιολόγησης

- Ετήσιες εκθέσεις δραστηριότητας και επιπτώσεων για τα μέτρα.

* μέτρα καταπολέμησης της απάτης

- Οι υπάλληλοι της Επιτροπής δύνανται να ελέγχουν επιτοπίως, μεταξύ άλλων δειγματοληπτικώς, τις ενέργειες που χρηματοδοτούνται από το υπόψη κονδύλιο του προϋπολογισμού, και να εξετάζουν τα σύστημα και μέτρα ελέγχου που έχουν θεσπίσει οι εθνικές αρχές, ιδίως όσον αφορά την επαλήθευση των υποχρεώσεων για μέσα υλοποίησης, την πρόληψη και επιβολή ποινών για τις παρατυπίες, και, ενδεχομένως, την ανάκτηση χρημάτων που έχουν απολεσθεί λόγω παρατυπίας.

9. ΣΤΟΙΧΕΙΑ ΑΝΑΛΥΣΗΣ ΚΟΣΤΟΥΣ / ΑΠΟΤΕΛΕΣΜΑΤΙΚΟΤΗΤΑΣ

βλέπε σημεία 4.1, 4.2 και 7.1

10. ΔΙΟΙΚΗΤΙΚΕΣ ΔΑΠΑΝΕΣ (ΜΕΡΟΣ Α ΤΟΥ ΤΜΗΜΑΤΟΣ ΙΙΙ ΤΟΥ ΓΕΝΙΚΟΥ ΠΡΟΫΠΟΛΟΓΙΣΜΟΥ)

Τα στοιχεία που περιλαμβάνει η ενότητα αυτή του δημοσιονομικού δελτίου διαβιβάζονται ταυτόχρονα στη ΓΔ ΧΙΧ και στη ΓΔ ΙΧ* η τελευταία τα διαβιβάζει με τη σειρά της στη ΓΔ ΧΙΧ μαζί με τη σχετική γνωμοδότησή της.

Η πραγματική κινητοποίηση των αναγκαίων διοικητικών πόρων προκύπτει από την ετήσια απόφαση της Επιτροπής όσον αφορά τη διάθεση των πόρων, λαμβανομένων υπόψη ιδίως του συμπληρωματικού προσωπικού και των συμπληρωματικών πόρων που έχουν εγκριθεί από την αρμόδια για τον προϋπολογισμό αρχή.

10.1 Επιπτώσεις στον αριθμό θέσεων

>ΘΕΣΗ ΠIΝΑΚΑ>

Για το συμπληρωματικό προσωπικό να σημειωθεί με ποιο ρυθμό απαιτείται η διάθεσή του.

10.2 Συνολικές δημοσιονομικές επιπτώσεις του συμπληρωματικού προσωπικού

(ΕΥΡΩ)

>ΘΕΣΗ ΠIΝΑΚΑ>

Τα ποσά εκφράζουν το συνολικό κόστος του συμπληρωματικού προσωπικού για τη συνολική διάρκεια της ενέργειας, αν η ενέργεια έχει καθορισμένη διάρκεια, ή το κόστος για 12 μήνες, αν η διάρκεια είναι αόριστη.

10.3 Αύξηση των άλλων δαπανών λειτουργίας τις οποίες συνεπάγεται η ενέργεια, και ιδίως των δαπανών που απορρέουν από τις συνεδριάσεις των επιτροπών και των ομάδων εμπειρογνωμόνων

(ΕΥΡΩ)

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες της ενέργειας, αν η διάρκειά της είναι καθορισμένη, ή στις δαπάνες 12 μηνών, αν η διάρκεια είναι αόριστη.